35. schôdza NR SR - 9.deň - A. dopoludnia
Dátum: 2025-06-10
Poslanec: Jakab, Július (SLOVENSKO)
Druh vystúpenia: Vystúpenie v rozprave

36. Dámy a páni, vystupujem poslednýkrát v rozprave k tomuto bodu, ktorá je vlastne správa o úpadku Slovenskej republiky. A chcel by som vyzvať ministra Kamenického, aby nešiel vystúpiť do záverečného slova, ale aby išiel vystúpiť do rozpravy. Pretože pán minister Kamenický rád svoje záverečné slovo začína tým, že koho tu už všetko nevidí a ako všetci zdúchli, a ako tu nikto nezostal si ho vypočuť a ja vám chcem vysvetliť, že aký je dôvod, prečo tu väčšina ľudí nechce počúvať jeho reči. Je to dôvod, lebo sa ani nedá na, nedá sa na to reagovať. Vy ako poslanec Národnej rady, keď niekto vystúpi v záverečnom slove, nedokážete naňho reagovať. Nedokážete vyvrátiť jeho klamstvá ani jeho bludy. Kdežto teraz pán minister môže vystúpiť v rozprave kedykoľvek. On mohol reagovať na kohokoľvek v rozprave, keď sa mu niečo nepáči alebo má nejaké pripomienky, po každom jednom vystupujúcom, nech tu bol jedenkrát, dvakrát, hocikedy si mohol pán minister zobrať slovo, o tom, že mohol reagovať vo faktických poznámkach už ani nehovorím. Po každom jednom vystúpení tu mohol tie fakty vyvracať, mohol hovoriť nejaké svoje poznatky, nejakú svoju diskusiu. To je rozdiel v tom, že minister, keď ho budete počúvať a bude rozprávať, ako ho tu nikto si nezostal vypočuť, to je ten rozdiel. Naňho sa reagovať nedá, preto využíva ten čas, kedy tu všetkým naloží, koľko sa zvládne a koľko mu jeho vrecko vypustí všetkých tých lží a klamstiev. Namiesto toho, aby išiel do rozpravy, aby išiel reagovať, aby išiel diskutovať, aby si išiel argumentačne vybojovať tú svoju pravdu, to neurobí. A ja ho vyzývam, že ak je chlap, nech ide do rozpravy, nech môžme spoločne argumentovať, nech môžme na seba reagovať, ak nie, nech ide do záverečného slova a nech si tu šíri svoje klamstvá. A ja mu chcem aj dať otázky, pretože pán minister si aj rád zapisuje, že čo bude rozprávať a čo bude tuná perliť, tak ja by som išiel jeden bod po druhom. Nech pán minister povie, aký deficit verejných financií mal Igor Matovič v percentách HDP aj v absolútnych číslach. Bol v priemere na úrovni 4 miliárd eur ročne alebo nie? A aký máte deficit vy, pán minister? V percentách HDP, aj v absolútnych číslach. Je pravda, že ste deficit neznížili ani o euro alebo nie? Že ste ho mali na úrovni 5,2 % za rok 2023, 5,3 % za rok 2024 a v roku 2025 budete zas podľa vašich slov, aj podľa Rady pre rozpočtovú zodpovednosť niekde na úrovni okolo 5 %. Poďte povedať, že míňate 7 miliárd eur ročne. Alebo nemíňate. Však poďte povedať, že či toto číslo je pravdivé, alebo nepravdivé. Poďte povedať, za aký úrok si požičiaval peniaze na trhu Igor Matovič a za aký úrok si požičiavate vy. Poďte povedať, že Igor Matovič si požičiaval za nula-percentný úrok a vy si požičiavate za 3 až 4 %. Poďte povedať, koľko peňazí našiel v štátnej kase Igor Matovič v marci 2020 a poďte povedať, koľko po sebe v tej štátnej kase zanechal. Však poďte povedať tie čísla. Aké sú náklady na obsluhu dlhu, povedzte, pán minister, a ako sa budú vyvíjať v čase. Povedzte, že či je pravda, že Matovič hospodáril lepšie ako priemer krajín Európskej únie a povedzte o tom, ako vy hospodárite tak, že ste štvrtí najhorší z celej Európskej únie. Keď sa vyhovárate a znovu to tu budeme počúvať, na legislatívnu smršť v roku 2023, poďte povedať, pán minister, ako ste hlasovali vy osobne o tých zákonoch, ktorými nazývate legislatívnu smršť a poďte povedať, pri ktorých zákonoch ste hlasovali za tie zákony, na ktoré sa teraz vyhovárate. Poďte povedať o tom, ako sa vyhovárate pri znižovaní dlhu na neexistujúce čísla, ktoré v podstate v pláne ani nikdy neboli. Poďte povedať, ako ste odmietli Ódorove lego kocky a na rok 2024, ´25 a ďalšie ste si svoje plány na znižovanie deficitu stanovili sami. Poďte povedať, ako ste sľúbili v programovom vyhlásení vlády, že budete znižovať deficit o pol percenta ročne a ako sa vám to nedarí. Poďte povedať, ako ste plánovali znižovať o 1 % ročne, ale z pravdivých čísiel, nie z tých vašich 6,5 % plánu HDP deficitu, ktorý tu vlastne ani nikdy nebol. Poďte o tom povedať. Poďte povedať o tom, ako ste podľa vlastnej správy minulý rok od ľudí vytiahli 1,9 miliardy a v tomto ďalšom roku plánujete 4,2 miliardy eur. Povedzte o tom, že či je pravda, že ste dlh neznížili ani o jedno jediné euro, a že svoj predvolebný sľub ste absolútne porušili, že budete stabilizovať nejaké rozvrátené financie. Poďte vyvrátiť to, že míňate dvakrát viac, a že ste dlh neznížili ani o jedno euro. Tomuto sa poďte povenovať. Povedzte nám, ako je to s dvojnásobnými platmi, doživotnými rentami, povedzte nám, ako je to s astronomickými výdavkami na zbrojenie. Povedzte nám o tom, ako máme najdrahšiu pracovnú silu spomedzi krajín v regióne, ako máme najvyššie zdanenie firiem a ako máme najnižšie priemerné mzdy. Poďte sa, pán minister, venovať tomu, ako odchádzajú firmy a investície, zatiaľ čo váš predseda sa zaujíma o autoritárske režimy. Poďte povedať, ako tretina firiem zahraničných by na Slovensko už nikdy neprišla podnikať, keby vedela, že ako to za vás bude a poďte povedať a vyvrátiť, že tieto výsledky sú najhoršie v histórii Slovenska. Poďte to povedať a poďte to vyvrátiť. Poďte povedať, ako inflácia v Európskej únie klesá, na základe čoho znížila úrokové sadzby Európska centrálna banka, ale na Slovensku rastie inflácia, aj keď ste sľubovali lacnejšie potraviny a lacnejšie energie. Poďte sem, pán minister, to porozprávať. Poďte do rozpravy, nech môžme na seba reagovať. Nie v záverečnom slove, kedy všetci musia byť tichučko, lebo inak budú vyvedení z rokovacej sály, poďte vyvrátiť tieto veci, že potravinová inflácia je rekordná, a že sme na vrchole rebríčka v zdražovaní medzi všetkými európskymi krajinami. Poďte to vyvrátiť, že to tak nie je. Pretože vy tu zase začnete hádzať len špinu okolo seba na Radičovú, na Matoviča, Hegera, Ódora, na všetkých začnete svoje bludy, ale ja som vám povedal jednoznačné fakty, na ktoré chcem počuť vašu odpoveď, že ich vyvrátite, ak tak nie sú, lebo ja vám hovorím, že to sú štatistiky štatistického úradu, Eurostatu, vašich vlastných správ, ktoré vy píšete na ministerstve financií, podľa ktorých sa riadia rozpočty, vaše vlastné rozpočty, ktoré ste si schválili na vláde, aj tuná v parlamente. Vyzývam vás, aby ste vyvrátili všetky čísla, ktoré som tu povedal, ak nie sú pravdivé, a aby ste sa venovali faktom, nie vyhováraniu sa na absolútne hausnumera, ktoré nikdy neexistovali a vyhováraniu sa na predchádzajúce vlády, ktoré hospodárili ďaleko lepšie ako vy, ktorým nesiahate ani po členky. (Potlesk.)